
Informatīvais ziņojums "Par klīnisko universitāšu slimnīcu padomju apvienošanas procesa virzību"
	Iebildums (LBAS - 09.09.2026.)
LVSADA iebilst pret informatīvā ziņojuma “Par klīnisko universitāšu slimnīcu padomju apvienošanas procesa virzību” pieņemšanu zināšanai tā pašreizējā redakcijā.

Pamatojums
Informatīvajā ziņojumā kā konkrēts un īstenojams risinājums aprakstīta klīnisko universitāšu slimnīcu juridiskā statusa maiņa un kopīgas padomes izveidošana, lai gan likumprojekts “Klīnisko universitāšu slimnīcu likums” vēl nav pieņemts Saeimā trešajā lasījumā, nav izsludināts un nav stājies spēkā.
Saeimas komisijas atbalsts atsevišķām likumprojekta normām nerada tiesiskas sekas un negarantē, ka Saeima likumprojektu pieņems pašreizējā redakcijā. Līdz likumdošanas procesa pabeigšanai tajā paredzētā kopīgā padome, slimnīcu juridiskais statuss, pārvaldes institūciju kompetence un finansēšanas modelis ir tikai likumdošanas priekšlikums, nevis spēkā esošs tiesiskais regulējums.
Turklāt nav izstrādāts informatīvajā ziņojumā minētais atsevišķais likuma spēkā stāšanās regulējums, reformas īstenošanas termiņi ir 2027.gada 31. decembris un nav noteikti finansējuma avoti, kā arī nav noregulēta darba tiesisko attiecību, koplīgumu, sociālo garantiju un arodbiedrību līdzdalības nepārtrauktība. Tādēļ pašlaik nav iespējams objektīvi izvērtēt ne reformas faktisko saturu, ne tās tiesiskās, finansiālās un sociālās sekas.
Informatīvais ziņojums nevar aizstāt vēl nepieņemtu tiesību normu un nevar radīt priekšstatu, ka lēmums par konkrētu pārvaldības modeli jau būtu galīgi pieņemts. Šāda pieeja faktiski apsteidz Saeimas likumdošanas procesu un rada maldinošu priekšstatu par vēl tikai iespējama regulējuma juridisko statusu.
Nav noregulēta arī esošo koplīgumu darbības nepārtrauktība un kolektīvo sarunu īstenošana jaunajā pārvaldības modelī.

Piedāvājums:
Nepieņemt informatīvo ziņojumu zināšanai pašreizējā redakcijā un uzdot Veselības ministrijai to precizēt:
1. konsekventi lietojot jēdzienu “likumprojekts”, nevis “likums”;
2. skaidri nodalot faktisko informāciju par likumprojekta virzību no nākotnē iespējama pārvaldības modeļa;
3. norādot, ka kopīgās padomes izveidošana un slimnīcu juridiskā statusa maiņa ir iespējama tikai pēc attiecīgo likumu pieņemšanas, izsludināšanas un spēkā stāšanās;
4. ietverot informāciju par neatrisinātajiem finansējuma, pārejas, darba tiesību, koplīgumu un sociālā dialoga jautājumiem.
Informatīvais ziņojums atkārtoti virzāms izskatīšanai tikai pēc tā satura juridiskas un faktiskas precizēšanas. Līdz tam nav pamata tā secinājumus pieņemt zināšanai kā saskaņotu un īstenojamu klīnisko universitāšu slimnīcu pārvaldības risinājumu.
Piedāvātā redakcija
-
	Nav ņemts vērā
Informatīvais ziņojums ir sagatavots, izpildot Ministru kabineta protokollēmumā Veselības ministrijai doto uzdevumu informēt par klīnisko universitāšu slimnīcu kopīgās padomes izveides procesa virzību. Līdz ar to ziņojuma mērķis nav aizstāt Saeimas likumdošanas procesu vai radīt tiesiskas sekas pirms attiecīgā regulējuma spēkā stāšanās, bet gan sniegt Ministru kabinetam aktuālo informāciju par šā procesa virzību, tostarp par plānoto pārvaldības modeli un tā īstenošanai nepieciešamajiem turpmākajiem soļiem.
Apstāklis, ka likumdošanas process vēl nav pilnībā noslēdzies, pats par sevi nav šķērslis informatīva ziņojuma izskatīšanai un pieņemšanai zināšanai. Turklāt 2026. gada 15. septembrī Saeimas Sociālo un darba lietu komisija likumprojektu atbalstīja virzīšanai trešajā lasījumā.
Nav pamata arī iebildumam par jēdzienu “likums” un “likumprojekts” lietojumu, jo informatīvajā ziņojumā jau ir skaidri noteikts, ka Klīnisko universitāšu slimnīcu likumprojekts turpmāk tekstā tiek apzīmēts kā “likumprojekts/likums”. Šāds saīsinājums nav interpretējams kā apgalvojums, ka likumprojekts jau būtu stājies spēkā.
Savukārt jautājumi par finansējumu, pārejas regulējumu, darba tiesiskajām attiecībām, koplīgumiem un sociālo dialogu tiks risināti Klīnisko universitāšu slimnīcu reorganizācijas procesā, tostarp, veicot grozījumus Ārstniecības likumā, Valsts un pašvaldību institūciju amatpersonu un darbinieku atlīdzības likumā un Likumprojekta spēkā stāšanās likumā. Līdz ar to šobrīd  nav pamats neizpildīt Ministru kabineta doto uzdevumu un neinformēt Ministru kabinetu par kopīgās padomes izveides procesa faktisko virzību.
Informatīvā ziņojuma pieņemšana zināšanai neapsteidz Saeimas likumdošanas procesu un nenodibina jaunu tiesisko regulējumu, bet nodrošina Ministru kabineta dotā uzdevuma izpildi. 

